NEUVOSTON TÄYTÄNTÖÖNPANOPÄÄTÖS (EU) 2015/200,

annettu 26 päivänä tammikuuta 2015,

LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla annetun täytäntöönpanopäätöksen 2014/170/EU muuttamisesta Sri Lankan osalta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 33 artiklan,

ottaa huomioon Euroopan komission ehdotuksen,

sekä katsoo seuraavaa:

1. JOHDANTO

(1) Asetuksella (EY) N:o 1005/2008 perustetaan laittoman, ilmoittamattoman ja sääntelemättömän kalastuksen (LIS-kalastuksen) ehkäisemistä, estämistä ja poistamista koskeva unionin järjestelmä.

(2) Asetuksen (EY) N:o 1005/2008 VI luvussa säädetään menettelystä yhteistyöhön osallistumattomien kolmansien maiden toteamiseksi, toimenpiteistä yhteistyöhön osallistumattomiksi todettuihin kolmansiin maihin nähden, yhteistyöhön osallistumattomia kolmansia maita koskevan luettelon laatimisesta, yhteistyöhön osallistumattomien kolmansien maiden luettelosta poistamisesta, yhteistyöhön osallistumattomien kolmansien maiden luettelon julkisuudesta ja kiireellisistä toimenpiteistä.

(3) Asetuksen (EY) N:o 1005/2008 32 artiklan mukaisesti komissio on 15 päivänä marraskuuta 2012 annetulla päätöksellä (2) ilmoittanut kahdeksalle kolmannelle maalle mahdollisuudesta, että ne voidaan todeta maiksi, joiden komissio katsoo olevan yhteistyöhön osallistumattomia kolmansia maita.

(4) Komissio sisällytti 15 päivänä marraskuuta 2012 annettuun päätökseensä tiedot tällaisen toteamisen perusteena olevista olennaisista tosiasioista ja huomioista.

(5) Komissio ilmoitti myös 15 päivänä marraskuuta 2012 kyseisille kahdeksalle kolmannelle maalle kullekin erikseen lähetetyllä kirjeellä, että se harkitsi mahdollisuutta todeta ne yhteistyöhön osallistumattomiksi.

(6) Komissio korosti näissä kirjeissä, että välttääkseen sen, että ne todetaan yhteistyöhön osallistumattomiksi kolmansiksi maiksi asetuksen (EY) N:o 1005/2008 31 artiklan mukaisesti ja että niitä ehdotetaan merkittäviksi viralliseen luetteloon kyseisen asetuksen 33 artiklan mukaisesti, näitä kolmansia maita pyydettiin laatimaan tiiviissä yhteistyössä komission kanssa toimintasuunnitelma 15 päivänä marraskuuta 2012 annetussa päätöksessä todettujen puutteiden korjaamiseksi.

(7) Sen vuoksi komissio kehotti asianomaisia kahdeksaa kolmatta maata i) toteuttamaan kaikki tarvittavat toimenpiteet komission ehdottamissa toimintasuunnitelmissa olevien toimien täytäntöönpanemiseksi; ii) arvioimaan komission ehdottamissa toimintasuunnitelmissa olevien toimien täytäntöönpanoa; iii) lähettämään kuuden kuukauden välein komissiolle yksityiskohtaiset raportit, joissa arvioidaan kunkin toimen täytäntöönpanoa esimerkiksi siihen liittyen, millainen yksittäis- ja/tai kokonaisvaikutus näillä toimilla on täysin vaatimustenmukaisen kalastuksen valvontajärjestelmän varmistamiseen.

(8) Asianomaisille kahdeksalle kolmannelle maalle annettiin mahdollisuus vastata kirjallisesti 15 päivänä marraskuuta 2012 annetussa päätöksessä nimenomaisesti mainittuihin seikkoihin ja muihin asiaankuuluviin tietoihin ja toimittaa todisteita 15 päivänä marraskuuta 2012 annetussa päätöksessä esitettyjen tosiasioiden kiistämiseksi tai täydentämiseksi tai hyväksyä tarvittaessa toimintasuunnitelma ja toteuttaa toimenpiteitä tilanteen korjaamiseksi. Näille kahdeksalle maalle taattiin niiden oikeus pyytää tai toimittaa lisätietoja.

(9) Komissio käynnisti 15 päivänä marraskuuta 2012 kyseisten kahdeksan kolmannen maan kanssa vuoropuheluprosessin ja ilmoitti, että sen mielestä kuusi kuukautta on periaatteessa riittävän pitkä aika päästä yhteisymmärrykseen tässä asiassa.

(10) Komissio jatkoi tarpeellisina pitämiensä tietojen hankkimista ja tarkistamista. Kyseisten kahdeksan kolmannen maan 15 päivänä marraskuuta 2012 annetun päätöksen jälkeen antamia suullisia ja kirjallisia huomautuksia tarkasteltiin ja ne otettiin huomioon. Kyseiset kahdeksan maata pidettiin ajan tasalla joko suullisesti tai kirjallisesti asian käsittelystä komissiossa.

(11) Neuvoston täytäntöönpanopäätös 2014/170/EU (3) hyväksyttiin 24 päivänä maaliskuuta 2014. Kolme 15 päivänä marraskuuta 2012 annetun päätöksen soveltamisalaan kuuluvista kahdeksasta maasta merkittiin yhteistyöhön osallistumattomien kolmansien maiden luetteloon siksi, että huolimatta eräistä niiden toteuttamista toimenpiteistä ne eivät edelleenkään onnistuneet täyttämään niille kansainvälisen oikeuden mukaan lippu- tai rannikkovaltioina kuuluvia velvollisuuksia LIS-kalastuksen ehkäisemiseksi, estämiseksi ja poistamiseksi.

(12) Komissio totesi täytäntöönpanopäätöksessä 2014/715/EU (4) Sri Lankan demokraattisen sosialistisen tasavallan, jäljempänä ’Sri Lanka’, yhteistyöhön osallistumattomaksi maaksi LIS-kalastuksen torjumiseksi. Komissio esitti asetuksen (EY) N:o 1005/2008 mukaisesti syyt, joiden perusteella se katsoi, ettei Sri Lanka ollut pystynyt täyttämään sille kansainvälisen oikeuden mukaan lippu-, satama-, rannikko- tai markkinavaltioina kuuluvia velvollisuuksia LIS-kalastuksen ehkäisemiseksi, estämiseksi ja poistamiseksi.

(13) Tämä päätös, jolla Sri Lanka merkitään LIS-kalastuksen torjumista koskevaan yhteistyöhön osallistumattomien kolmansien maiden luetteloon, olisi siksi hyväksyttävä osana asetuksen (EY) N:o 1005/2008 täytäntöönpanoa sekä kyseisessä asetuksessa säädettyjen aineellisten ja menettelyllisten vaatimusten mukaisesti suoritettujen tutkimus- ja vuoropuhelumenettelyjen tuloksena. Tämä päätös perustuu kyseisiin tutkimus- ja vuoropuhelumenettelyihin, joihin sisältyvät kirjeenvaihto ja kokoukset, sekä 15 päivänä marraskuuta 2012 annettu päätös ja täytäntöönpanopäätös 2014/715/EU. Kyseisten menettelyjen ja säädösten taustalla olevat syyt ovat samat kuin tämän päätöksen perusteet. Tämän päätöksen, jolla Sri Lanka merkitään LIS-kalastuksen torjuntaa koskevaan yhteistyöhön osallistumattomien kolmansien maiden luetteloon, olisi johdettava asetuksen (EY) N:o 1005/2008 38 artiklassa säädettyihin seurauksiin.

(14) Kun tämä päätös Sri Lankan merkitsemisestä yhteistyöhön osallistumattomien kolmansien maiden luetteloon asetuksen (EY) N:o 1005/2008 33 artiklan mukaisesti hyväksytään, täytäntöönpanopäätös 2014/715/EU Sri Lankan toteamisesta yhteistyöhön osallistumattomaksi kolmanneksi maaksi käy tarpeettomaksi.

(15) Asetuksen (EY) N:o 1005/2008 34 artiklan 1 kohdan nojalla neuvosto poistaa määräenemmistöllä komission ehdotuksesta sellaisen kolmannen maan yhteistyöhön osallistumattomien kolmansien maiden luettelosta, joka osoittaa, että sen luetteloon merkitsemiseen johtanut tilanne on korjattu. Luettelosta poistamista koskevassa päätöksessä otetaan huomioon myös, onko asianomainen kolmas maa toteuttanut konkreettisia toimenpiteitä, joilla tilannetta voidaan parantaa pysyvällä tavalla.

2. MENETTELY SRI LANKAN SUHTEEN

(16) Komissio ilmoitti 15 päivänä marraskuuta 2012 Sri Lankalle asetuksen (EY) N:o 1005/2008 32 artiklan mukaisesti, että se harkitsi mahdollisuutta todeta Sri Lanka yhteistyöhön osallistumattomaksi kolmanneksi maaksi ja kehotti Sri Lankaa laatimaan tiiviissä yhteistyössä sen yksikköjen kanssa toimintasuunnitelman 15 päivänä marraskuuta 2012 annetussa päätöksessä todettujen puutteiden korjaamiseksi. Joulukuun 2012 ja kesäkuun 2014 välisenä aikana Sri Lanka esitti näkemyksiään kirjallisissa lausunnoissa ja tapasi komission edustajia keskustellakseen asiaa koskevista näkökohdista. Komissio toimitti asiaankuuluvat tiedot kirjallisesti Sri Lankalle. Komissio jatkoi tarpeellisina pitämiensä tietojen hankkimista ja tarkistamista. Sri Lankan 15 päivänä marraskuuta 2012 annetun päätöksen jälkeen esittämiä suullisia ja kirjallisia huomautuksia tarkasteltiin ja ne otettiin huomioon, samalla kun Sri Lankaa pidettiin joko suullisesti tai kirjallisesti ajan tasalla asian käsittelystä komissiossa. Komissio katsoi, ettei Sri Lanka ollut puuttunut riittävällä tavalla 15 päivänä marraskuuta 2012 annetussa päätöksessä kuvattuihin huolenaiheisiin ja puutteisiin. Lisäksi komissio katsoi, ettei Sri Lankan esittämässä toimintasuunnitelmassa ehdotettuja toimenpiteitä ollut pantu täytäntöön täysimääräisesti.

3. SRI LANKAN TOTEAMINEN YHTEISTYÖHÖN OSALLISTUMATTOMAKSI KOLMANNEKSI MAAKSI

(17) Komissio analysoi 15 päivänä marraskuuta 2012 annetussa päätöksessä Sri Lankan velvollisuuksia ja sitä, miten se on noudattanut kansainvälisiä velvoitteitaan lippu-, satama-, rannikko- tai markkinavaltiona. Kyseisessä analyysissa komissio otti huomioon asetuksen (EY) N:o 1005/2008 31 artiklan 4–7 kohdassa luetellut muuttujat.

(18) Komissio tarkasteli, miten Sri Lanka noudatti sille kuuluvia velvollisuuksia ottaen huomioon 15 päivänä marraskuuta 2012 annetussa päätöksessä esitetyt havainnot, Sri Lankan tältä osin antamat asiaankuuluvat tiedot, ehdotetun toimintasuunnitelman ja tilanteen korjaamiseksi toteutetut toimenpiteet.

(19) Pääasialliset puutteet, jotka komissio yksilöi ehdotetussa toimintasuunnitelmassa, liittyivät siihen, että kansainvälisen oikeuden mukaiset velvoitteet oli jätetty useilta osin panematta täytäntöön. Erityisesti puutteita oli asianmukaisen lainsäädäntökehyksen hyväksymisessä, riittävässä ja tehokkaassa valvonnassa, valvonta- ja tarkastusjärjestelmässä, pelotteena toimivassa seuraamusjärjestelmässä ja saalistodistusjärjestelmän asianmukaisessa täytäntöönpanossa. Muut yksilöidyt puutteet koskevat yleisemmin kansainvälisten velvoitteiden noudattamista, mukaan lukien alueellisten kalastuksenhoitojärjestöjen suositukset ja päätöslauselmat sekä kansainvälisen oikeuden mukaiset alusten rekisteröintiä koskevat edellytykset. On myös havaittu, ettei Sri Lanka ole noudattanut asiaankuuluvien elinten antamia suosituksia ja päätöslauselmia, joita on vahvistettu muun muassa Yhdistyneiden kansakuntien kansainvälisessä toimintasuunnitelmassa LIS-kalastuksen ehkäisemiseksi, vastustamiseksi ja poistamiseksi. Ei-sitovien suositusten ja päätöslauselmien noudattamatta jättämistä pidettiin kuitenkin ainoastaan lisätodisteena eikä toteamisen perusteena.

(20) Komissio totesi täytäntöönpanopäätöksessä 2014/715/EU asetuksen (EY) N:o 1005/2008 nojalla Sri Lankan yhteistyöhön osallistumattomaksi kolmanneksi maaksi.

(21) Sri Lankassa sen kehitysmaa-asemasta johtuen mahdollisesti vallitsevien rajoitteiden osalta todetaan, että Sri Lankan yleinen kehitystaso ei heikennä maan kehityksen nykytilannetta eikä sen kykyä hoitaa kalastusta.

(22) Kun otetaan huomioon 15 päivänä marraskuuta 2012 annettu päätös ja täytäntöönpanopäätös 2014/715/EU sekä komission ja Sri Lankan välinen vuoropuhelu ja sen tulokset, voidaan päätellä, että Sri Lankan toteuttamat toimet sille lippuvaltiona kuuluvien velvollisuuksien täyttämiseksi eivät ole riittäviä Yhdistyneiden kansakuntien merioikeusyleissopimuksen 94, 117 ja 118 artiklan ja Yhdistyneiden kansakuntien kalakantasopimuksen 18, 19 ja 20 artiklan noudattamiseksi.

(23) Näin ollen Sri Lanka ei ole täyttänyt sille lippuvaltiona kansainvälisen oikeuden mukaan kuuluvia velvoitteita LIS-kalastuksen ehkäisemiseksi, estämiseksi ja poistamiseksi.

4. YHTEISTYÖHÖN OSALLISTUMATTOMIEN KOLMANSIEN MAIDEN LUETTELON LAATIMINEN

(24) Sri Lankan osalta tehtyjen päätelmien perusteella kyseinen maa olisi merkittävä asetuksen (EY) N:o 1005/2008 33 artiklan mukaisesti täytäntöönpanopäätöksellä 2014/170/EU, sellaisena kuin se on muutettuna neuvoston täytäntöönpanopäätöksellä 2014/914/EU (5), laadittuun yhteistyöhön osallistumattomien kolmansien maiden luetteloon. Sen vuoksi täytäntöönpanopäätös 2014/170/EU olisi muutettava.

(25) Toimenpiteet, joita Sri Lankaan olisi sovellettava, luetellaan asetuksen (EY) N:o 1005/2008 38 artiklassa. Tuontikielto koskee kaikkia asetuksen (EY) N:o 1005/2008 2 artiklan 8 kohdassa määriteltyjä kalastustuotteita, koska yhteistyöhön osallistumattomaksi maaksi toteamisen perusteena ei ole se, että tiettyyn kantaan tai lajiin vaikuttavaa LIS-kalastusta koskevat asianmukaiset toimenpiteet on jätetty toteuttamatta.

(26) LIS-kalastuksella muun muassa köyhdytetään kalakantoja, tuhotaan meren elinympäristöä, vaarannetaan meren luonnonvarojen suojelua ja kestävää käyttöä, vääristetään kilpailua, vaarannetaan elintarviketurvaa, asetetaan rehelliset kalastajat epäsuotuisaan asemaan ja heikennetään rannikkoyhteisöjä. LIS-kalastuksen liittyvän ongelman suuruuden vuoksi katsotaan tarpeelliseksi, että unioni panee nopeasti täytäntöön Sri Lankaa koskevat toimet yhteistyöhön osallistumattomana maana. Tämän johdosta tämän päätöksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(27) Jos Sri Lanka osoittaa, että sen luetteloon merkitsemiseen johtanut tilanne on korjattu, neuvosto poistaa kyseisen maan yhteistyöhön osallistumattomien kolmansien maiden luettelosta määräenemmistöllä komission ehdotuksesta asetuksen (EY) N:o 1005/2008 34 artiklan 1 kohdan mukaisesti. Luettelosta poistamista koskevassa päätöksessä otetaan huomioon myös, onko Sri Lanka toteuttanut konkreettisia toimenpiteitä, joilla tilannetta voidaan parantaa pysyvällä tavalla,

ON HYVÄKSYNYT TÄMÄN PÄÄTÖKSEN:

1 artikla Lisätään Sri Lankan demokraattinen sosialistinen tasavalta täytäntöönpanopäätöksen 2014/170/EU liitteeseen.

2 artikla Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 26 päivänä tammikuuta 2015. Neuvoston puolesta Puheenjohtaja J. DŪKLAVS

(1) EUVL L 286, 29.10.2008, s. 1.

(2) Komission päätös, annettu 15 päivänä marraskuuta 2012, tiedon antamisesta niille kolmansille maille, jotka komissio katsoo mahdollisesti yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL C 354, 17.11.2012, s. 1).

(3) Neuvoston täytäntöönpanopäätös 2014/170/EU, annettu 24 päivänä maaliskuuta 2014, LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla (EUVL L 91, 27.3.2014, s. 43).

(4) Komission täytäntöönpanopäätös 2014/715/EU, annettu 14 päivänä lokakuuta 2014, niiden kolmansien maiden yksilöimisestä, jotka komissio katsoo yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL L 297, 15.10.2014, s. 13).

(5) Neuvoston täytäntöönpanopäätös 2014/914/EU, annettu 15 päivänä joulukuuta 2014, LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla annetun täytäntöönpanopäätöksen 2014/170/EU muuttamisesta Belizen osalta (EUVL L 360, 17.12.2014, s. 53).